മാര്ക്ക് ജിഹാദ് മലയാളി വിദ്യാര്ത്ഥികള്ക്കെതിരായ ആരോപണം സംഘടിത നീക്കമെന്ന് മന്ത്രി ശിവന്കുട്ടി Begin typing your search... X ഡല്ഹി യൂണിവേഴ്സിറ്റിയിലെ കോളേജുകളില് മലയാളി വിദ്യാര്ഥികള് പ്രവേശനം നേടുന്നത് തടയാനുള്ള സംഘടിത നീക്കമായി മാത്രമേ മാര്ക് ജിഹാദ് ആരോപണത്തെ കരുതാനാകുവെന്ന് പൊതുവിദ്യാഭ്യാസ വകുപ്പ് മന്ത്രി വി ശിവന്കുട്ടി. മെറിറ്റ് അടിസ്ഥാനത്തില് പ്രവേശനം തേടുന്ന വിദ്യാര്ഥികളെ ചെറിയ കാരണങ്ങള് പറഞ്ഞ് പ്രവേശനത്തില് നിന്ന് ഒഴിവാക്കാന് ശ്രമിക്കുന്നുണ്ടെങ്കില് അത് ജനാധിപത്യ അവകാശങ്ങളുടെ നിഷേധമാണെന്നും മന്ത്രി പറഞ്ഞു. കൊവിഡ് മഹാമാരിക്കാലത്ത് കൃത്യമായി ബോര്ഡ് പരീക്ഷകളില് പങ്കെടുത്ത് മാര്ക്കും ഗ്രേഡും കരസ്ഥമാക്കിയിട്ടുള്ളവരാണ് കേരളത്തില് നിന്നുള്ള വിദ്യാര്ത്ഥികള്. മെറിറ്റേതര കാരണങ്ങള് പറഞ്ഞ് അവരെ ആരെങ്കിലും മാറ്റിനിര്ത്താന് ശ്രമിക്കുന്നുണ്ടെങ്കില് അത് തീര്ത്തും തെറ്റാണെന്നും വി ശിവന്കുട്ടി കൂട്ടിച്ചേര്ത്തു. രാജ്യത്തെ ഉന്നത വിദ്യാഭ്യാസ കേന്ദ്രങ്ങള് കൈപ്പിടിയിലാക്കാന് കേരളത്തില് നിന്നും മാര്ക് ജിഹാദ് നടക്കുന്നുണ്ടെന്ന ഡല്ഹി യൂണിവേഴ്സിറ്റി പ്രൊഫസര് രാകേഷ് കുമാര് പാണ്ഡെയുടെ പരാമര്ശത്തിന് പിന്നാലെ വലിയ വിമര്ശനമാണ് ഉയരുന്നത്. ഒരു വിഭാഗം വിദ്യാര്ത്ഥികളെ അധിക്ഷേപിക്കുന്ന പ്രസ്താവനയാണ് രാകേഷ് പാണ്ഡെയുടെ ഭാഗത്ത് നിന്നുണ്ടായതെന്ന് ചൂണ്ടിക്കാട്ടി എസ്എഫ്ഐയുള്പ്പെടെ രംഗത്തെത്തി. ഇടതുപക്ഷ കേന്ദ്രമായി അറിയപ്പെടുന്ന കേരളം എല്ലാ കുട്ടികള്ക്കും ആവശ്യത്തിലധികം മാര്ക്ക് നല്കി ഡല്ഹി യൂണിവേഴ്സിറ്റിയുടെ നിയന്ത്രണം കൈപ്പിടിയിലാക്കാനുള്ള ശ്രമം നടത്തുകയാണെന്ന് രാകേഷ് കുമാര് പാണ്ഡെ സമൂഹ മാധ്യമത്തില് പങ്കുവെച്ച കുറിപ്പില് പറയുന്നത്. വംശീയച്ചുവയുള്ള പരാമര്ശമാണ് രാകേഷ് കുമാറിന്റെ ഭാഗത്തു നിന്നും ഉണ്ടായിരിക്കുന്നത്. കേരളത്തില് നിന്നെത്തുന്ന കുട്ടികള്ക്ക് ഹിന്ദിയിലോ ഇംഗ്ലീഷിലോ സംസാരിക്കാന് പറ്റുന്നില്ല. എന്നിട്ടും ഇവര് ഇത്തരം യൂണിവേഴ്സിറ്റികള് തെരഞ്ഞെടുക്കുന്നതിന് പിന്നില് ഗൂഡാലോചനയുണ്ടെന്നാണ് ഇദ്ദേഹം പറയുന്നത്. ഇതിനുദാഹരണായി ചൂണ്ടിക്കാട്ടുന്നത് ജെഎന്.യു സര്വകലാശാലയാണ്. ഇടതുപക്ഷം ജെഎന്യു കൈയ്യടക്കിയതു പോലെ ഡല്ഹി സര്വകലാശാലയും കൈയടക്കാനുള്ള ശ്രമമാണെന്നുമാണ് രാകേഷ് പാണ്ഡെയുടെ വാദം. വിദ്യാര്ത്ഥികള്ക്ക് കേരള ബോര്ഡ് 100 ശതമാനം മാര്ക്ക് നല്കുന്ന പ്രതിഭാസം സാധാരണല്ല. ഈ വിദ്യാര്ത്ഥികള്ക്ക് ഹിന്ദിയിലോ ഇംഗ്ലീഷിലോ സംസാരിക്കാന് പറ്റുന്നില്ല. പക്ഷെ അവര് ഡല്ഹി യൂണിവേഴ്സിറ്റിയെ തെരഞ്ഞെടുക്കുന്നു. ഇതിനു പിന്നില് ഗൂഢാലോചനയും ആസൂത്രണവും ഉണ്ട്. കേരളം ഇടതുപക്ഷ ഹബ്ബായാണ് അറിയപ്പെടുന്നത്. ജെഎന്യു അവരുടെ നിയന്ത്രണത്തിലാണ്. പക്ഷെ ഡല്ഹി യൂണിവേഴ്സിറ്റിയിെ അവര്ക്ക് കൈപ്പിടിയിലാക്കാനായിട്ടില്ല. വിദ്യാര്ത്ഥികള്ക്ക് 100 ശതമാനം മാര്ക്ക് ലഭിച്ചാല് ഡല്ഹി യൂണിവേഴ്സിറ്റിയിലേക്കെത്താന് എളുപ്പമാണെന്ന് അവര്ക്കറിയാം. അവരത് ചെയ്യുന്നതിന് എന്തെങ്കിലും കാരണമുണ്ടാവും, സംഭവവുമായി ബന്ധപ്പെട്ടുണ്ടായ വിവാദത്തിനു പിന്നാലെ രാകേഷ് പാണ്ഡെ പ്രതികരിച്ചതിങ്ങനെയാണ്. ആര്എസ്എസുമായി ബന്ധമുള്ള അധ്യാപക സംഘടനയായ നാഷണല് ഡെമോക്രാറ്റിക് ടീച്ചേഴ്സ് ഫ്രന്റിന്റെ മുന് പ്രസിഡന്റ് കൂടിയാണ് ഇദ്ദേഹം. TAGS: Popular X TAGS: